KIRJALLINEN KYSYMYS E-2882/00

esittäjä(t): Camilo Nogueira Román (Verts/ALE) neuvostolle

(13. syyskuuta 2000)

Aihe: Espanjan ja Galician väestötilanne ja naisten oikeudellisten, taloudellisten ja sosiaalisten olosuhteiden yhdenmukaistaminen Euroopan unionissa

Euroopan unionin tilastoyksiköiden tekemien väestöennusteiden mukaan Espanjan väestö uhkaa vähentyä huomattavasti seuraavien viidenkymmenen vuoden aikana. Espanjan väkiluku pienenee yli 10 miljoonalla asukkaalla, jos tämänhetkinen erittäin alhainen syntyvyys jatkuu. Monet asiantuntijat katsovat, että alhainen syntyvyys johtuu paljolti naisten vaikeuksista sovittaa yhteen työ- ja perhe-elämän vaatimukset ja lastenhoito ja kasvattaminen. Työnantajat suosivat lapsettomuutta, jolloin sellaiset naiset, jotka toisissa olosuhteissa haluaisivat enemmän lapsia, luopuvat ajatuksesta. Syynä ovat myös pitkän äitiysloman aiheuttamat taloudelliset ongelmat, pienille lapsille tarkoitettujen päivähoitopaikkojen puute tai naisten vaikeudet käyttää äitiysloma-aikaa tekniseen tai ammatilliseen koulutukseen.

Väestöongelmat johtuvat tietysti muistakin syistä, joista yksi on miesten heikko osallistuminen kotitöihin, joka ei liity mitenkään edellä mainittuihin naisten erityisongelmiin. Nämä ongelmat ovat erityisen vaikeita Espanjassa ja myös Galiciassa, mutta ne eivät missään nimessä ole tyypillisiä suurimmalle osalle EU:n jäsenvaltioita. Naisten saama taloudellinen ja sosiaalinen tuki on hyvin erilaista eri jäsenvaltioissa ja

Espanjassa lainsäädäntö ja taloudellinen panostus tälle alalle on erityisen heikkoa. Suurperheiden saama tuki Espanjassa on 79 kertaa pienempää kuin Ranskassa tai Luxemburgissa.

Aikooko neuvosto esittää yhteisymmärryksessä komission ja parlamentin kanssa aloitteen, jonka tarkoituksena on yhdenmukaistaa lailliset olosuhteet, jotka vaikuttavat taloudellisesti ja sosiaalisesti perheisiin ja erityisesti naisiin ja heikentävät heidän haluaan hankkia lisää lapsia?

Vastaus

(8. maaliskuuta 2001)

Neuvosto on tietoinen väestöennusteisiin liittyvistä ongelmista ja niiden mahdollisista vaikutuksista työllisyyteen tulevaisuudessa.

Neuvosto palauttaa mieleen, ettei se ole toimivaltainen perhepolitiikan alalla, mutta se pohtii keinoja edistää työ- ja perhe-elämän yhteensovittamista, erityisesti Pekingin toimintaohjelman täytäntöönpanon seurannassa jäsenvaltioissa. Tämän vuoksi neuvosto valmistelee asiaa koskevia päätöslauselmia.

Lissabonin Eurooppa-neuvostossa 23. ja 24. maaliskuuta 2000 todettiin lisäksi, että kaikkia yhtäläisiin mahdollisuuksiin liittyviä näkökohtia olisi edistettävä, muun muassa vähentämällä ammattialojen eriytymistä sekä helpottamalla työ- ja perhe-elämän yhteensovittamista, erityisesti määrittämällä uusi vertailutaso parempien lastenhoitopalvelujen tarjoamiseksi. Se lisäsi myös, että näiden toimenpiteiden olisi osaltaan vaikutettava muun muassa siihen, että työssäkäyvien naisten määrä kasvaisi (nykyisestä 51 prosentin keskiarvosta) yli 60 prosenttiin vuoteen 2010 mennessä.

Neuvosto hyväksyi tämän mukaisesti 29. kesäkuuta 2000 päätöslauselman naisten ja miesten tasapainoisesta osallistumisesta työ- ja perhe-elämään(1).

Tämän lisäksi Helsingissä 10. ja 11. joulukuuta 1999 kokoontuneen Eurooppa-neuvoston hyväksymissä työllisyyden suuntaviivoissa vuodeksi 2000 korostetaan kuinka tärkeää on, että yhtäläisten mahdollisuuksien vahvistamiseksi jäsenvaltiot ja työmarkkinaosapuolet laativat, toteuttavat ja edistävät perhettä tukevia politiikkoja, joihin kuuluvat kohtuuhintaiset, helposti saatavat ja laadukkaat lastenhoitopalvelut ja muut hoivapalvelut sekä vanhempainlomia ja muita vapaita koskevat järjestelmät. Kyseiset seikat vahvistetaan ehdotuksessa vuoden 2001 suuntaviivoiksi.

Myös Nizzan Eurooppa-neuvoston hyväksymään sosiaaliseen toimintaohjelmaan sisältyy tärkeä osa, joka koskee naisten ja miesten tasa-arvoa.

Neuvosto on siis tietoinen arvoisan parlamentin jäsenen esille tuomista ongelmista, jotka liittyvät työ- ja perhe-elämän yhteensovittamiseen, ja toteuttaa tiettyjä toimenpiteitä perustamissopimuksen mukaisten toimivaltuuksiensa nojalla.

(1) EYVL C 218, 31.7.2000, s. 5.